VSRS Sklep II DoR 238/2021
Sodna praksa Vrhovnega sodišča, 2021-08-18

Civilno-gospodarski oddelek, civilni senat

mag. Nina Betetto (preds.), mag. Rudi Štravs (poroč.), dr. Ana Božič Penko

CIVILNO PROCESNO PRAVO - IZVRŠILNO PRAVO - ZAVAROVANJE TERJATEV

predlog za dopustitev revizije - postopek izvršbe in zavarovanja - postopek zavarovanja z začasno odredbo - motenje posesti - dovoljenost revizije - začasna odredba - nedovoljena revizija - zavrženje revizije

Revizija v postopkih odločanja o motenju posesti in začasnih odredbah ni dovoljena.

Predlog za dopustitev revizije se zavrže.

1. Tožnica je s tožbo zahtevala posestno varstvo in izdajo začasne odredbe. Sodišče prve stopnje je ugotovitveni del tožbe in predloga za izdajo začasne odredbe zavrglo (I. in III. točka izreka), v preostalem delu je predlog za izdajo začasne odredbe in tožbeni zahtevek zavrnilo (II. in IV. točka izreka) in odločilo, da je tožnica tožencem dolžna povrniti pravdne stroške.

2. Sodišče druge stopnje je pritožbo tožnice zavrnilo in sklep sodišča prve stopnje potrdilo. Odločilo je, da je tožnica dolžna tožencem povrniti pritožbene stroške.

3. Zoper sklep sodišča druge stopnje tožnica vlaga predlog za dopustitev revizije in predlog za izdajo začasne odredbe.

5. Po četrtem odstavku 428. člena Zakona o pravdnem postopku (v nadaljevanju ZPP) v pravdah zaradi motenja posesti revizije ni. Če zakon določa, da revizije ni, je ni mogoče niti dopustiti (drugi odstavek 367. člena ZPP).

6. Revizija pa ni dovoljena niti v postopkih zavarovanja, ki so urejeni v Zakonu o izvršbi in zavarovanju (v nadaljevanju ZIZ). Z novelo ZIZ se je sicer 10. člen ZIZ spremenil tako, da je po novem revizija (pod pogoji, ki jih določa ZPP) dovoljena zoper sklepe, izdane na drugi stopnji, s katerimi je pravnomočno odločeno, da se predlog za izvršbo zavrže ali zavrne ali se predlogu za izvršbo ugodi. Revizijo je torej zakonodajalec omejil le na točno določene sklepe, izdane v postopkih izvršbe in zavarovanja. Zoper druge sklepe, izdane v tovrstnih postopkih, vključno s sklepi, s katerimi je odločeno o predlogu za izdajo začasne odredbe, pa revizija še vedno ni dovoljena.

7. Enak rezultat se ponuja tudi na podlagi prvega odstavka 384. člena ZPP. V njem je določeno, da lahko stranke vložijo revizijo zoper sklepe, s katerimi je postopek (o glavni stvari) pravnomočno končan. To so sklepi, ki imajo dejansko naravo sodbe. Sklep o začasni odredbi ni takšen. Postopek odločanja o izdaji začasne odredbe namreč ne pomeni odločanja o glavni stvari.

8. Podlage za dovoljenost revizije v pravdi zaradi motenja posesti in pridruženem postopku zavarovanja torej ni. Ta zato ne more biti niti dopuščena (drugi odstavek 367. člena ZPP). Vrhovno sodišče je zato obravnavani predlog za dopustitev revizije zavrglo (377. člen ZPP).

9. Vrhovno sodišče je odločalo v senatu, ki je naveden v uvodu odločbe. Odločitev je sprejelo soglasno (sedmi odstavek 324. člena ZPP).

Za več o nedovoljenosti revizije v postopkih zavarovanja glej sklepa VS RS II DoR 400/2018 in II DoR 664/2019.

Zakon o izvršbi in zavarovanju (1998) - ZIZ  - člen 10, 15, 239, 268

Zakon o pravdnem postopku (1999) - ZPP  - člen 367, 367/2, 377, 384, 384/1, 428, 428/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.